ईरान ने भी निंदा की है, और चीन ने खुल कर निंदा भले न की हो, यह जरूर कहा है कि पहले रासायनिक हथियार रखने और उसका इस्तेमाल किए जाने, तथा किसने इस्तेमाल किया, इन सबकी निष्पक्ष जांच होनी चाहिए थी। साफ है कि सीरिया पर अमेरिका, ब्रिटेन और फ्रांस के मिसाइल-हमले को लेकर दुनिया बंटी हुई है। इस तरह की और भी कार्रवाई करने की उनकी चेतावनी और दूसरी तरफ उनके हवाई हमले की तुलना सोवियत संघ पर हिटलर के हमले से करते हुए रूस की तरफ से जैसी तीखी प्रतिक्रिया आई है उससे विश्व-शांति के लिए एक बड़ा खतरा उपस्थित होने की आशंका जताई गई है। फिलहाल रूस ने खुद कोई जवाबी कार्रवाई न करके अंदेशे को सीमित रखा है। लेकिन अगर अमेरिका और उसके यूरोपीय मित्र सीरिया को फिर निशाना बनाते हैं, तो क्या रूस चुपचाप बैठा रहेगा? सुरक्षा परिषद के लिए यह परीक्षा की घड़ी है।